У Рэпіхаўскай сядзібе прайшлі дзіцячыя гады аднаго з заснавальнікаў новай беларускай літаратуры, паэта, фалькларыста Яна Чачота (1796-1847). Даўні род Чачотаў карыстаўся гербам Астоя, які, па паданні, яшчэ ў 1069 г. кароль Баляслаў падарыў за смеласць рыцару Астою. Радавым уладаннем Чачотаў з’яўляўся фальварак Ярошава над ракой Молчадзь (сядзіба не захавалася). Яго з сямю пустошамі і пяццю службамі двара Молчацкага атрымаў Васіль Чачот за ваенныя заслугі, згодна прывілею 1545 г. Фальварак неаднойчы дзяліўся паміж наследнікамі — род збяднеў, даводзілася браць у арэнду чужыя маёнткі. Не маючы ўладання, бацька Яна Тадэвуш прыехаў з сям’ёю ў Рэпіхава працаваць эканомам.